Forslag til Europa-Parlamentets og Rådets direktiv om ændring af direktiv 94/62/EF om emballage og emballageaffald

(2002/C 103 E/03)

(EØS-relevant tekst)

KOM(2001) 729 endelig udg. - 2001/0291(COD)

(Forelagt af Kommissionen den 7. december 2001)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95, stk. 1,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

efter proceduren i traktatens artikel 251, og

ud fra følgende betragtninger:

(1) I henhold til direktiv 94/62/EF(1) skal Rådet senest seks måneder inden afslutningen af femårsperioden efter den fastsatte dato for direktivets gennemførelse i national ret opstille de konkrete mål for den efterfølgende femårsperiode.

(2) Definitionen på "emballage" bør tydeliggøres gennem tilføjelse af et fortolkningsbilag til direktivet. Som følge af udviklingen af nye genvindingsteknikker bør der endvidere tilføjes nye definitioner.

(3) Der skal indføres materialespecifikke genvindingsmål på grundlag af livscyklusvurderinger og lønsomhedsanalyser, som har vist tydelige forskelle både i omkostninger og fordele ved genvinding af de forskellige emballagematerialer. Dette vil gøre indre marked for genvinding af disse materialer mere kohærent.

(4) Genvinding og genanvendelse af emballageaffald skal øges yderligere for at mindske miljøbelastningen fra emballageaffald.

(5) Nogle medlemsstater, der på grund af deres særlige situation havde fået tilladelse til at forlænge fristen for opnåelse af genanvendelses- og genvindingsmålene i direktiv 94/62/EF, bør gives en yderligere, men begrænset udsættelse.

(6) Med henblik på Den Europæiske Unions udvidelse bør der tages tilbørligt hensyn til den særlige situation, der gør sig gældende i de fremtidige medlemsstater, navnlig hvad angår opnåelsen af målene i artikel 6, stk. 1, idet deres nuværende lave emballageforbrug tages i betragtning.

(7) I overensstemmelse med principperne om subsidiaritet og proportionalitet i traktatens artikel 5 kan målene med den foreslåede handling, dvs. harmonisering af de nationale mål for genvinding af emballageaffald og tydeliggørelse af definitionerne, ikke i tilstrækkelig grad opnås af medlemsstaterne og kan derfor bedre på grund af foranstaltningens omfang opnås af Fællesskabet. Dette direktiv begrænser sig til det minimum, der er nødvendigt, for at nå disse mål, og går ikke ud over, hvad der i den forbindelse er nødvendigt.

(8) Da de nødvendige foranstaltninger til gennemførelse af direktiv 94/62/EF er generelle foranstaltninger som omhandlet i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(2), skal de vedtages med den forskriftsprocedure, der er omhandlet i den pågældende afgørelses artikel 5.

(9) Direktiv 94/62/EF bør ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 94/62/EF foretages følgende ændringer:

1) I artikel 3 foretages følgende ændringer:

a) Følgende stykke føjes til nr. 1): "Definitionen på 'emballage' fortolkes yderligere i overensstemmelse med vejledningen i bilag I;"

b) Følgende nr. 9a, 9b og 9c indsættes: "9a. 'mekanisk genvinding': oparbejdning af affaldsmateriale til dets oprindelige formål eller til andre formål, undtagen energiudnyttelse eller bortskaffelse, uden at det oparbejdede materiales kemiske struktur ændres

9b. 'kemisk genvinding til samme materiale': (kemisk genvinding) oparbejdning, bortset fra organisk genvinding, af affaldsmateriale til dets oprindelige formål eller til andre formål, undtagen energiudnyttelse og bortskaffelse, ved at affaldsmaterialets kemiske struktur ændres og de kemiske bestanddele genvindes til affaldets oprindelige materiale

9c. 'kemisk genvinding til andet materiale': (feedstock genvinding) oparbejdning, bortset fra organisk genvinding, af affaldsmateriale til dets oprindelige formål eller til andre formål, undtagen energiudnyttelse og bortskaffelse, ved at affaldsmaterialets kemiske struktur ændres og de kemiske bestanddele genvindes til andre materialer end affaldets oprindelige materiale."

2) Artikel 6 affattes således: "Artikel 6

1. For at efterkomme dette direktivs målsætninger træffer medlemsstaterne de nødvendige foranstaltninger til senest den 30. juni 2006 at nå følgende mål på hele deres område:

a) mellem mindst 60 vægtprocent som et minimum og 75 vægtprocent som et maksimum af emballageaffaldet genanvendes

b) mellem 55 vægtprocentsom et minimum og 70 vægtprocent som et maksimum af emballageaffaldet genvindes

c) desuden nås følgende minimumsgenvindingsmål for materialer, der indgår i emballageaffaldet:

- 60 vægtprocent for glas;

- 55 vægtprocent for papir og pap;

- 50 vægtprocent for metal;

- 20 vægtprocent for plast, udelukkende ved mekanisk og/eller kemisk genvinding.

2. Medlemsstaterne fremmer energiudnyttelse, hvor det af miljøhensyn- og lønsomhedshensyn er at foretrække frem for materialegenvinding. Dette kunne gøres ved at overveje en tilstrækkelig margen mellem de nationale mål for genvinding og genanvendelse.

3. Medlemsstaterne tilskynder industrien til ved fremstilling af emballage og andre produkter at bruge materialer, der stammer fra genvundet emballageaffald, hvis dette er hensigtsmæssigt.

4. Senest den 31. december 2005 opstiller Europa-Parlamentet og Rådet med kvalificeret flertal, på forslag af Kommissionen, de konkrete mål for den tredje femårsperiode 2006 til 2011 på grundlag af de erfaringer, medlemsstaterne har gjort ved gennemførelsen af de i stk. 1, fastsatte mål, og resultaterne af forskning og vurderingsteknikker, såsom livscyklusvurdering og lønsomhedsanalyse.

Denne proces gentages hvert femte år.

5. De foranstaltninger og mål, der er nævnt i stk. 1, offentliggøres af medlemsstaterne og gøres til genstand for en oplysningskampagne, der er rettet mod såvel offentligheden som de økonomiske beslutningstagere.

6. Grækenland, Irland og Portugal kan på grund af deres særlige situation forlænge fristen for at nå målene i stk. 1 til en dato, de finder hensigtsmæssig, dog senest den 30. juni 2009.

7. Medlemsstater, som allerede har vedtaget eller planlægger at vedtage programmer, som rækker ud over målene i stk. 1, litra a), og som har tilstrækkelig kapacitet til genvinding og genanvendelse, kan forfølge disse mål med henblik på et højt miljøbeskyttelsesniveau, såfremt de pågældende foranstaltninger hverken giver anledning til forvridning på det indre marked eller er til hinder for, at andre medlemsstater kan opfylde direktivet. Medlemsstaterne underretter Kommissionen herom. Kommissionen bekræfter disse foranstaltninger, efter sammen med medlemsstaterne at have forvisset sig om, at de er forenelige med ovenstående betragtninger, og at de ikke udgør et vilkårligt middel til diskrimination eller en skjult handelshindring mellem medlemsstaterne."

3) Artikel 8, stk. 2, affattes således: "2. For at fremme indsamling, genbrug og genanvendelse, herunder genvinding, angives det på emballagen, til brug for den berørte industri, hvad emballagematerialet/-materialerne består af, med henblik på identifikation eller klassificering.

Dette gøres på grundlag af Kommissionens beslutning 97/129/EF."

4) Artikel 19 affattes således: "De ændringer, der er nødvendige for at tilpasse identifikationssystemet, jf. artikel 8, stk. 2. og artikel 10, sidste led, og skemaerne med oplysninger fra databaserne, jf. artikel 12, stk. 3, og bilag III såvel som vejledningen i fortolkning af definitionen på emballage som anført i bilag I, til den videnskabelige og tekniske udvikling, vedtages efter proceduren i artikel 21."

5) Bilag I erstattes med bilaget til dette direktiv.

6) Artikel 21 affattes således: "1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

2. Når der henvises til nærværende stykke, finder den i artikel 5 i afgørelse 1999/468/EF omhandlede forskriftsprocedure anvendelse i overensstemmelse med samme afgørelses artikel 7, stk. 3, og artikel 8.

3. Det i artikel 5, stk. 6, i afgørelse 1999/468/EF omhandlede tidsrum er på højst tre måneder."

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den [18 måneder efter vedtagelsen af direktivet]. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 365 af 31.12.1993, s. 10.

(2) EFT L 184 af 17.7.1999, s. 23.

BILAG

""

BILAG I

VEJLEDNING I FORTOLKNING AF DEFINITIONEN PÅ EMBALLAGE

1. Definitionen på emballage vedrører emballagens emballagefunktioner uden hensyntagen til andre funktioner, som emballagen også måtte have, medmindre emballagen opfylder principperne i punkt 6 og 7 nedenfor.

2. En artikel, der fungerer som primær eller sekundær emballage, og som generelt er udformet og beregnet til at blive påfyldt på salgsstedet, betragtes som emballage.

Illustrative eksempler:

Emballage:

Papir- eller plastbæreposer

Ikke emballage:

Plastfolie

Madpakkeposer

Aluminiumsfolie

3. Emballagekomponenterne er en del af den emballage, som de er knyttet til; de er ikke selvstændige emballageartikler.

Illustrative eksempler:

Emballage:

Mascarabørste, som er en del af beholderens lukkemekanisme

Selvklæbende etiketter anbragt på en anden emballageartikel

Etiketter, der er vedhængt produktet direkte eller på anden måde anbragt på produktet

4. Hjælpeelementer, der er integreret i emballagen eller i en embalagekomponent, og/eller som har en funktion i tilknytning til en emballagekomponent, herunder til forstærknings- eller dekorationsformål, indgår i emballagen og er ikke særskilte emballageartikler.

Illustrative eksempler:

Emballage:

Hæfteklammer

Tape

Plastbanderoler (f.eks. omkring drikkevareflasker)

5. Engangsprodukter, der sælges påfyldt, eller som er udformet og beregnet til at blive påfyldt på salgsstedet, er emballage, forudsat at de opfylder en emballagefunktion.

Illustrative eksempler:

Emballage:

Engangstallerkener

Engangskopper o.lign.

Ikke emballage:

Gaffel til pommes frites

6. Selv om en artikel opfylder de ovennævnte betingelser, betragtes den imidlertid ikke som emballage, hvis dens funktion i forhold til produktet klart er vigtigere end dens emballagefunktion.

Det gælder imidlertid også artikler, som udgør en integrerende og uadskillelig del af et varigt produkt på købstidspunktet, og som tjener til at indeholde, støtte eller bevare det pågældende produkt i hele dets levetid.

Det gælder ikke artikler, der er integreret i en emballagekomponent.

Illustrative eksempler:

Emballage:

Æsker

Konfektæsker

Cellofan omkring et CD-omslag

Ikke emballage:

Urtepotter, der er beregnet til at rumme en plante i hele dennes liv

Tonerkassetter

Værktøjskasser

7. Selv om en artikel opfylder principperne i punkt 1-5, betragtes den imidlertid ikke som emballage, hvis den både er en del af forarbejdningsprocessen og en del af produktet.

Illustrative eksempler:

Ikke emballage:

Teposer

Voksskorper (f.eks. omkring ost)

Pølseskind